**Κόνιτσα 9/12/2019**

**ΔΕΛΤΙΟ ΤΥΠΟΥ**

**ΔΗΜΟΣ ΚΟΝΙΤΣΑΣ: 2Ο ΠΑΝΕΛΛΗΝΙΟ ΙΑΤΡΙΚΟ ΣΥΝΕΔΡΙΟ**

**«ΜΕΤΑΒΟΛΙΚΑ ΝΟΣΗΜΑΤΑ ΑΠΟ ΤΟΝ ΙΠΠΟΚΡΑΤΗ ΕΩΣ ΣΗΜΕΡΑ»**

Ολοκληρώθηκε την Κυριακή 8.12.2019 στην Κόνιτσα το 2ο Πανελλήνιο Ιατρικό Συνέδριο με θέμα «Μεταβολικά νοσήματα από τον Ιπποκράτη έως σήμερα», που διοργάνωσε η Εταιρεία Διάδοσης Ιπποκρατείου Πνεύματος, υπό την αιγίδα του Πανεπιστημίου Ιωαννίνων και σε συνεργασία με το Διαβητολογικό Κέντρο της Γ’ Παθολογικής Κλινικής του Γενικού Νοσοκομείου Νίκαιας – Πειραιά «Άγιος Παντελεήμων».

Πρόεδροι της Οργανωτικής Επιτροπής ήταν ο Ενδοκρινολόγος – Καθηγητής Ιατρικής Σχολής Πανεπιστημίου Ιωαννίνων κ. Δημήτριος Κιόρτσης και ο Διευθυντής Γ’ Παθολογικής Κλινικής & Υπεύθυνος του Διαβητολογικού Κέντρου Γενικού Νοσοκομείου Νίκαιας - Πειραιά κ. Σταύρος Μπούσμπουλας.

Το συνέδριο διήρκεσε τρεις ημέρες 6-8/12/2019. Συμμετείχαν ιατροί διαφόρων ειδικοτήτων και περιέλαβε επιστημονικές παρουσιάσεις σε ποικίλα, ενδιαφέροντα θέματα.

Στην τελετή έναρξης απηύθυναν χαιρετισμό ο Σεβασμιότατος Μητροπολίτης Δρυϊνουπόλεως Πωγωνιανής και Κονίτσης κ. Ανδρέας και ο Δήμαρχος Κόνιτσας κ. Νικόλαος Εξάρχου. Παρευρέθηκαν εκπρόσωποι των τοπικών αρχών και πλήθος πολιτών, ενώ την εκδήλωση έναρξης πλαισίωσε ο Χορευτικός Όμιλος Κόνιτσας με παραδοσιακούς χορούς από την περιοχή της Κόνιτσας.

Ο Δήμος Κόνιτσας εκφράζει τις θερμές ευχαριστίες του στους διοργανωτές και συνέδρους. Ευχαριστεί ιδιαιτέρως τον αξιόλογο συντοπίτη ιατρό - επιστήμονα κ. Σταύρο Μπούσμπουλα, που αποτελεί ψυχή του συνεδρίου και αγωνίζεται πάντα για τον τόπο μας.

Από το γραφείο Δημάρχου